## Pérez Llorca destaca el compromís del Consell amb les inversions que necessita la província de Castelló

*** Ressalta que durant esta legislatura s’ha avançat amb inversions que a la seua finalització suposaran 900 milions d’euros
* Realça el treball de Mediterráneo en el seu segle de vida, en el qual ha acompanyat Castelló en la seua transformació “fins a la realitat innovadora i moderna que és hui”**

El president de la Generalitat, Juanfran Pérez Llorca, ha assistit a la gala del centenari del diari *Mediterráneo* de Castelló, un mitjà “sense el qual no es pot entendre una província amb la qual el Consell està fortament compromés i en la qual en esta legislatura s’ha avançat amb les inversions que necessita i que a la seua finalització arribaran als 900 milions d’euros”.

Així, el cap del Consell ha destacat el compromís de la Generalitat amb la salut dels castellonencs, “a través del nou Hospital General, la millora del servici d’Urgències del centre actual i la reforma parcial de l’Hospital de La Magdalena”, així com la seua aposta per la mobilitat sostenible a través del TRAM, que inclou noves unitats elèctriques, l’ampliació de la línia 1 i la redacció del projecte de la futura línia 2 a Vila-real.

En matèria d’infraestructures ha ressaltat el “desbloqueig definitiu” de la ronda Oest, el nou vial ràpid de connexió amb la platja d’Almassora, la connexió amb l’AP-7 a Peníscola i noves depuradores a Benicàssim i Borriana, entre altres.

Així mateix, ha realçat el suport del Consell al projecte de l’aeroport de Castelló, “que ha aconseguit el seu màxim històric enguany, amb més de 300.000 passatgers” i que creix constantment en el nombre de rutes, al mateix temps que “atrau inversions i innovació en forma d’incubadora d’empreses de l’Agència Espacial Europea”.

El president ha destacat els cent anys de vida de l’antic *Diario de Castellón*, hui *Mediterráneo*, un diari “fermament compromés amb esta terra, que ha actuat de testimoni i guia per a saber el que passava, i que ha acompanyat la província en la seua transformació des d’una societat majorment rural a la realitat innovadora i moderna que és hui”.

Un mitjà, ha dit, “que és més necessari que mai en estos temps en els quals la immediatesa competix amb la reflexió”.

Fecha: 11/12/2025